KLASA: P-410/23

URBROJ: 711-02-01/06-2024-07

Zagreb, 11. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24- u daljnjem tekstu ZSSI), **u predmetu obveznice Tatjane Katkić Stanić, OIB:** **…………..,** **ravnateljice Uprave u Ministarstvu rada, mirovinskog sustava, obitelji i socijalne politike,** pokrenutom po službenoj dužnosti, na 55. sjednici održanoj 11. srpnja 2024. godine, donosi sljedeću

**ODLUKU**

1. **Obveznica Tatjana Katkić Stanić, ravnateljica Uprave u Ministarstvu rada, mirovinskog sustava, obitelji i socijalne politike, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinila je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici se izriče sankcija u iznosu od 530,00 eura.**
3. **Nalaže se obveznici Tatjani Katkić Stanić da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznice-41023.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obveznici.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznica Tatjana Katkić Stanić, ravnateljica Uprave u Ministarstvu rada, mirovinskog sustava, obitelji i socijalne politike, nije podnijela karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom imenovana obnaša dužnost ravnateljice uprave u Ministarstvu rada, mirovinskog sustava, obitelji i socijalne politike, ima status obveznice sukladno članku 3. stavku 3. ZSSI-a te je dužna postupati po odredbama navedenog zakona.

Uvidom u Registar obveznika, Povjerenstvo je utvrdilo da je obveznica podnijela imovinsku karticu povodom stupanja na dužnost 12. travnja 2021. godine te imovinsku karticu povodom godišnje obveze podnošenja za 2021. godinu, dana 03. veljače 2022. godine. Međutim, utvrđeno je i da obveznica u zakonskom roku do 31. siječnja 2023. godine, nije podnijela imovinsku karticu za 2022. godinu.

Slijedom navedenog, Povjerenstvo je dana 27. veljače 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznicu putem obavijesti KLASA: P-410/23, URBROJ: 711-02-01/06-2024-03 te je ujedno obveznica pozvana da se u roku od 15 dana očituje na činjenična utvrđenja iz predmetne obavijesti. Obveznica se na citiranu obavijest očitovala navodeći da nije u propisanom roku podnijela imovinsku karticu za 2022. godinu zbog pogrešnog razumijevanja propisa. Navela je i da je na mjesto ravnateljice uprave imenovana 2022. godine i da je tada ispunila podatke u imovinskoj kartici, a koji se poslije nisu mijenjali. Ujedno je istaknula da je pogrešno protumačila propis na način da je smatrala da ukoliko nema promjena da nije potrebno podnositi novo izvješće, a podatke da dodatno podnosi i revidira na godišnjoj razini u svojoj banci gdje dobiva naknadu za svoj rad kao zaposlenica u državnoj službi. Zaključno je navela da s obzirom da do obnašanja dužnosti ravnateljice nije imala godišnju obvezu ispunjavanja imovinske kartice da je do propusta došlo prvi put, njezinim pogrešnim tumačenjem propisa kojim nije nastala šteta, obzirom joj se nisu promijenili podaci u imovinskoj kartici i jedini izvor prihoda joj je plaća, a navedeni propust nije učinila s namjerom već omaškom te stoga da moli da joj se navedeno uzme u obzir.

Uvidom u Registar obveznika Povjerenstvo je utvrdilo da je obveznica podnijela imovinsku karticu dana 25. travnja 2024. godine, ali nije navela na koju godinu se navedena imovinska kartica odnosi pa se ista smatra imovinskom karticom za 2023. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obveznici koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznica Tatjana Katkić Stanić nije podnijela imovinsku karticu povodom godišnje obveze podnošenja za 2022. godinu u zakonskom roku do 31. siječnja 2022. godine, imenovana je počinila povredu članka 10. stavka 4. ZSSI-a.

Povjerenstvo pritom ističe kako je obveznica i nadalje u obvezi podnijeti imovinsku karticu za 2022. godinu te imenovanu poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku, ista se može izvršiti obustavom isplate dijela mjesečne neto plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo novčanu kaznu izriče u iznosu od 530,00 do 5309,00 eura vodeći računa o težini i posljedicama povrede zakona. Stavkom 2. istog članka propisano je da izvršenje novčane sankcije obustavom isplate dijela mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

U ovom konkretnom slučaju, Povjerenstvo je obveznici izreklo novčanu sankciju u iznosu od 530,00 eura. Prilikom odmjeravanja vrste sankcije prije svega je obzir uzelo činjenicu da obveznica do danas nije podnijela imovinsku karticu za 2022. godinu, čak ni nakon što joj je dostavljena obavijest da je Povjerenstvo protiv nje pokrenulo postupak. Također, Povjerenstvo ističe da obveznica obnaša dužnost ravnateljice u Ministarstvu rada, mirovinskog sustava, obitelji i socijalne politike slijedom čega ima status rukovodećeg državnog službenika sukladno članku 3. stavku 3. ZSSI-a i jedine odredbe ZSSI-a koje je obvezuju su odredbe koje nalažu obvezu podnošenja imovinskih kartica te je s istima obveznica morala biti upoznata, a posebice i iz razloga jer je već podnosila godišnju imovinsku karticu i za 2021. godinu, a kako to i proizlazi iz Registra obveznika. Slijedom sveg navedenog, Povjerenstvo smatra izricanje novčane sankcije u iznosu od 530,00 eura svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Tatjana Katkić Stanić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana